Politiet i Hjørring mangler stadig spor i sagen om den 24-årige kvinde, der har været forsvundet siden den 5. marts

Nordjyllands Politi i Hjørring leder fortsat efter den srilankanske kvinde. Kvinden stammer fra Sri Lanka, og hun har været forsvundet siden den 5. marts. - Der er stadig intet nyt i sagen, så vi vil fortsat meget gerne høre fra folk, der kan have oplysninger om kvinden, siger vagthavende ved Nordjyllands Politi i Hjørring til ekstrabladet.dk. Den 24-årige kvinde beskrives som 165-168 centimeter høj og spinkel af bygning. Hun har sort hår og mørke øjne. Kvinden var iført en lyserød kort dynejakke, jeans og sorte kondisko, da hun forsvandt. Hun bar en tynd guldhalskæde med et hjerte, to guldarmbånd og havde en sort rygsæk med. Politiet i Hjørring hører gerne fra folk, der ved noget om den unge kvinde. Nordjyllands Politi i Hjørring kan kontaktes på telefon 9622 1448.